छत्तीसगढ़ के सुकमा जिले के चिंतागुफा और चिंतलनार थाने के तहत अगल-अलग गांव में गुरुवार को 13 हार्डकोर नक्सलियों को गिरफ्तार किया गया, जिसमें कई नक्सलियों पर इनाम भी घोषित है। इनमें से कुछ नक्सली पिछले महीने हुए बुर्कापाल हमले में शामिल थे। अब तक बुर्कापाल हमले में शामिल 31 नक्सलियों को गिरफ्तार किया गया है। दक्षिण बस्तर क्षेत्र के उपपुलिस महानिरीक्षक सुंदरराज पी. ने बताया कि पिछले महीने बुर्कापाल में हुए नक्सली हमले में 25 जवान शहीद हुए थे, जिसके बाद से लगातार इन इलाकों में केंद्रीय सुरक्षा बल, स्पेशल टास्क फोर्स और पुलिस के जवानों द्वारा अलग-अलग इलाकों में गश्त किया जा रहा है। गश्त के दौरान गुरुवार को 13 नक्सलियों को गिरफ्तार किया गया है, जिनसे पूछताछ की जा रही है।